Biżżejjed provi biex ix-xufier tad-double decker jitpoġġa taħt att ta' akkuża… id-Diretturi tal-Kumpanija lliberati Il-Qorti, preseduta mill-Maġistrat Joe Mifsud, iddeċidiet li hemm biżżejjed provi biex, Charles Damato, ix-xufier tad-double decker involut fl-inċident fatali fiż-Żurrieq f'April tal-2018 jitpoġġa taħt att ta' akkuża. F'dan l-inċident tilfu ħajjithom Elisaveta Avdala u Koenaad Richard B. De Vrieze, u ndarbu 21 persuna oħra bi tmienja minnhom iweġġgħu b'mod gravi. Min-naħa l-oħra, il-Qorti ma sabitx biżżejjed provi biex l-erba' Diretturi tal-kumpanija City Sightseeing Malta Ltd, jitqiegħdu taħt att ta' akkuża. Dan hekk kif ma kienx hemm provi prima facie li jindikaw li kien hemm xi kondotta volontarja negliġenti min-naħa tagħhom konsistenti f'negliġenza u traskuraġni jew nuqqas ta' osservanza ta' liġijiet, segwiti b'ness ta' kawżalità minn akkadut dannuż involontarju. Il-Qorti nnotat ukoll kif id-Diretturi tal-kumpanija – Lee Anne Borg, Kim Degabriele, Noel Degabriele u Philip Degabriele – kienu ħadu l-prekawzjonijiet kollha biex jinkarigaw xufier li kellu l-liċenzji kollha neċessarji u li kienu validi, li kellu l-esperjenza u għalhekk kompetenti. Dan filwaqt li komplew iħarrġuh huma stess meta kien ħadem bħala xufier għall-ewwel darba fl-2017. Għaldaqstant, il-Qorti ma sabitx li hemm każ fil-konfront tagħhom u konsegwentement ġew illiberati mill-akkużi miġjuba kontra tagħhom.